KOMISIJOS ĮGYVENDINIMO REGLAMENTAS (ES) 2022/1630

2022 m. rugsėjo 21 d.

kuriuo nustatomos vynuogių geltos fitoplazmos izoliavimo tam tikrose demarkuotose zonose priemonės

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 28 straipsnio 1 dalies d ir e punktus ir 28 straipsnio 2 dalį,

kadangi:

(1) Komisijos įgyvendinimo reglamento (ES) 2019/2072 (2) II priedo B dalyje nustatytas Sąjungos teritorijoje aptinkamų Sąjungos karantininių kenkėjų sąrašas;

(2) vynuogių geltos fitoplazma (toliau – nurodytasis kenkėjas) yra įtrauktas į tą sąrašą, nes jis aptinkamas tam tikrose Sąjungos teritorijos dalyse ir daro didelį poveikį Vitis L. augalų (toliau – nurodytieji augalai), kurie yra pagrindiniai šio kenkėjo šeimininkai, auginimui;

(3) nustatyta, kad vabzdys Scaphoideus titanus Ball (toliau – nurodytasis užkrato pernešėjas) lengvai perneša nurodytąjį kenkėją. Šis užkrato pernešėjas atlieka svarbų vaidmenį vynuogių geltos fitoplazmai įsitvirtinant ir toliau plintant (3) Sąjungos teritorijoje, todėl turėtų būti nustatytos jo nustatymo ir kontrolės priemonės;

(4) pagal Reglamento (ES) 2016/2031 19 straipsnį vykdyta stebėsena atskleidė, kad tam tikrose demarkuotose zonose nurodytojo kenkėjo nebeįmanoma sunaikinti;

(5) todėl turėtų būti nustatytos nurodytojo kenkėjo izoliavimo tose demarkuotose zonose, kurias sudaro užkrėstos zonos ir buferinės zonos, priemonės. Jas taikant turėtų būti sunaikinami ir pašalinami užkrėsti nurodytieji augalai ir naudojamos atitinkamos apdorojimo priemonės, kad būtų išvengta nurodytojo kenkėjo išplitimo į kitas Sąjungos teritorijos dalis;

(6) kompetentingos institucijos turėtų gerinti visuomenės informuotumą, siekdamos užtikrinti, kad plačioji visuomenė ir profesionalūs veiklos vykdytojai, kuriems taikomos demarkuotose zonose nustatytos izoliavimo priemonės, žinotų apie taikomas priemones ir tuo tikslu nustatytas demarkuotų zonų ribas;

(7) vis dėlto, nurodytąjį kenkėją aptikus buferinėje zonoje, supančioje užkrėstą zoną, kurioje taikomos nurodytojo kenkėjo izoliavimo priemonės, kompetentinga institucija, atsižvelgdama į nustatytą naują atvejį, turėtų nustatyti naują demarkuotą zoną, kurioje būtų siekiama likviduoti nurodytąjį kenkėją;

(8) kasmet turėtų būti vykdoma stebėsena dėl nurodytojo kenkėjo ir nurodytojo užkrato pernešėjo buvimo, kaip nustatyta Reglamento (ES) 2016/2031 22 straipsnyje ir Komisijos įgyvendinimo reglamente (ES) 2020/1231 (4), siekiant užtikrinti, kad nurodytasis kenkėjas būtų kuo anksčiau aptiktas tose Sąjungos teritorijos zonose, kuriose to nurodytojo kenkėjo neaptinkama. Tokia stebėsena turėtų būti vykdoma remiantis Europos maisto saugos tarnybos paskelbta nurodytojo kenkėjo ir jo pernešėjo stebėsenos kortele, nes ji rengiama atsižvelgiant į naujausias mokslo ir technikos žinias;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Dalykas Šiuo reglamentu nustatomos vynuogių geltos fitoplazmos izoliavimo demarkuotose zonose, kuriose šio kenkėjo neįmanoma likviduoti, priemonės.

2 straipsnis Terminų apibrėžtys Šiame reglamente vartojamų terminų apibrėžtys: 1) nurodytasis kenkėjas – vynuogių geltos fitoplazma; 2) nurodytieji augalai – Vitis L. genties augalai, išskyrus vaisius ir sėklas; 3) nurodytasis užkrato pernešėjas – Scaphoideus titanus Ball rūšies vabzdys; 4) demarkuota izoliavimo zona – I priede nurodyta teritorija, kurioje neįmanoma likviduoti nurodytojo kenkėjo; 5) kenkėjo stebėsenos kortelė – Europos maisto saugos tarnybos leidinys „Kenkėjo vynuogių geltos fitoplazmos ir jos pernešėjo Scaphoideus titanus stebėsenos kortelė (5)“.

3 straipsnis Demarkuotų izoliavimo zonų nustatymas Kompetentingos institucijos nustato demarkuotas nurodytojo kenkėjo izoliavimo zonas, kurias sudaro užkrėsta zona ir užkrėstą zoną supanti bent 2,5 km pločio buferinė zona.

4 straipsnis Demarkuotose izoliavimo zonose taikomos priemonės 1. Užkrėstose zonose kompetentingos institucijos užtikrina, kad būtų imtasi šių priemonių: a) kuo greičiau ir ne vėliau kaip prieš prasidedant kitam auginimo sezonui būtų pašalinami ir sunaikinami nurodytieji augalai, kurie, kaip nustatyta, buvo užkrėsti nurodytuoju kenkėju; b) būtų naudojamos atitinkamos apdorojimo priemonės nurodytajam kenkėjui kontroliuoti. 2. Buferinėse zonose kompetentingos institucijos užtikrina, kad, aptikus nurodytąjį kenkėją, būtų naudojamos atitinkamos apdorojimo priemonės nurodytajam kenkėjui kontroliuoti. Oficialiai patvirtinus nurodytojo kenkėjo buvimą nurodytuose augaluose buferinėje zonoje, taikomi Reglamento (ES) 2016/2031 17 ir 18 straipsniai. 3. Demarkuotose izoliavimo zonose kompetentingos institucijos gerina visuomenės informuotumą apie nurodytojo kenkėjo keliamą grėsmę ir priemones, kurių imtasi, kad jis toliau neišplistų už tų zonų ribų. Kompetentingos institucijos informuoja plačiąją visuomenę ir atitinkamus profesionalius veiklos vykdytojus apie demarkuotos izoliavimo zonos ribų nustatymą.

5 straipsnis Stebėsena 1. Kompetentingos institucijos vykdo stebėseną, kaip numatyta 2 ir 3 dalyse, atsižvelgdamos į kenkėjo stebėsenos kortelėje nurodytą informaciją. 2. Kompetentingos institucijos kasmet vykdo rizika grindžiamą stebėseną dėl nurodytojo kenkėjo ir nurodytojo užkrato pernešėjo buvimo tose Sąjungos teritorijos zonose, kuriose nurodytojo kenkėjo neaptikta, bet jis galėtų įsitvirtinti. 3. Demarkuotų izoliavimo zonų buferinėse zonose kompetentingos institucijos kasmet vykdo stebėseną, kaip nurodyta Reglamento (ES) 2016/2031 19 straipsnio 1 dalyje, kad galėtų aptikti nurodytąjį kenkėją ir jo nurodytąjį pernešėją. Vykdant tokią stebėseną: a) nurodytieji augalai apžiūrimi siekiant aptikti nurodytąjį kenkėją; b) įtarus nurodytojo kenkėjo buvimą imami ėminiai ir atliekami tyrimai ir c) naudojamos atitinkamos gaudyklės, siekiant aptikti nurodytąjį užkrato pernešėją. Tokia stebėsena vykdoma intensyviau nei 2 dalyje nurodyta stebėsena, atliekant daugiau apžiūrų ir, jei reikia, paimant daugiau ėminių ir atliekant daugiau tyrimų.

6 straipsnis Ataskaitų teikimas Ne vėliau kaip kiekvienų metų balandžio 30 d. valstybės narės Komisijai ir kitoms valstybėms narėms pateikia rezultatus stebėsenos, kuri buvo vykdoma ankstesniais kalendoriniais metais pagal: a) šio reglamento 5 straipsnio 2 dalį – naudodamos vieną iš Įgyvendinimo reglamento (ES) 2020/1231 I priede pateiktų formų; b) šio reglamento 5 straipsnio 3 dalį – naudodamos vieną iš šio reglamento II priede pateiktų formų;

7 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugsėjo 21 d. Komisijos vardu Pirmininkė Ursula VON DER LEYEN

(1) OL L 317, 2016 11 23, p. 4.

(2) 2019 m. lapkričio 28 d. Komisijos įgyvendinimo reglamentas (ES) 2019/2072, kuriuo nustatomos vienodos Europos Parlamento ir Tarybos reglamento (ES) 2016/2031 dėl apsaugos priemonių nuo augalų kenkėjų įgyvendinimo sąlygos, panaikinamas Komisijos reglamentas (EB) Nr. 690/2008 ir iš dalies keičiamas Komisijos įgyvendinimo reglamentas (ES) 2018/2019 (OL L 319, 2019 12 10, p. 1).

(3) EFSA PLH Panel (EFSA augalų sveikatos mokslinė grupė), 2014 m. Scientific Opinion on pest categorisation of Grapevine Flavescence Dorée. EFSA Journal 2014;12(10):3851, 31 pp. doi:10.2903/j.efsa.2014.3851.

(4) 2020 m. rugpjūčio 27 d. Komisijos įgyvendinimo reglamentas (ES) 2020/1231 dėl stebėsenos rezultatų metinių ataskaitų formos ir jos pildymo nurodymų bei dėl daugiamečių stebėsenos programų formos ir praktinių taisyklių, nustatytų atitinkamai Europos Parlamento ir Tarybos reglamento (ES) 2016/2031 22 ir 23 straipsniuose (OL L 280, 2020 8 28, p. 1).

(5) Pest survey card on flavescence dorée phytoplasma and its vector Scaphoideus titanus. EFSA supporting publication 2020:EN-1909. 36 pp. doi:10.2903/sp.efsa.2020.EN-1909.